khistorydata/jeongjo-sjw-relations huggingface dataset:
정조 6년
壬寅六月初七日辰時。上御誠正閣。左承旨入侍時。左承旨徐有防。記事官李祖承。記注官金健修金鳳顯。以次進伏訖。上曰。左副承旨檢校直提學入侍。賤臣承命出。與左副承旨趙時偉。檢校直提學鄭志儉偕入進伏。上曰。昨日之雨。交河則僅爲浥塵云。如此而可望有秋耶。言念民事。誠爲曷悶矣。有防曰。移秧處雖未洽足。而至於田穀。則大有益矣。時偉曰。畿內農事。雖未免旱歉。以他道狀聞觀之。則湖南向得甘霈。昨日之雨。安知不周洽於他道也。上曰。京畿狀啓。始雨報來之後。尙無繼聞者。是何故也。時偉曰。列邑報辭。似未盡到。有此遲滯矣。上曰。奉審承旨。何間當入來乎。時偉曰。申後可以入來矣。上曰。雨意尙此不霽。上天造化。雖難忖度。極無之餘。必有極備。理所固然。此不無先事之慮矣。志儉等曰。誠如聖敎。一暘一雨。聖上憂民之念。藹然於辭敎之間。臣等不勝欽仰矣。上曰。醫官入侍。賤臣承命出。與醫官吳道炯丁文壽偕入進伏。上曰。近來膈滯之症。挾感苦極。而失汗之症尤甚。是痰滯耶。氣滯耶。道炯等曰。此是痰滯症候。淸理之劑。進御伏望矣。上曰。失汗。極爲可悶。非但用淸理膈氣之劑。通聖散。似爲無妨矣。道炯等曰。暑令汗氣。是爲退暑濕之道。以淸暑六和湯。依本方進御。伏望矣。命書榻敎曰。進御淸暑六和湯。自今日煎入。上曰。此則暑令應用之劑。不必書出朝紙。只爲分付藥院。可也。命退。諸臣以次退出。
정조 6년
壬寅六月初七日酉時。上御誠正閣。奉審承旨入侍時。同副承旨李時秀。記事官李祖承。兼春秋金漢宗金鳳顯。以次進伏訖。上曰。禮房承旨入侍。出榻敎賤臣承命出。與左承旨徐有防偕入進伏。上曰。奉審形止。仰奏。時秀曰。陵上殿內奉審。則無頉。而祭物精潔。諸執事摘奸。則亦皆無頉矣。上曰。獻官。誰也。時秀曰。洪良浩矣。上曰。沿路農形。何如。時秀曰。以大體論之。木花黍粟。可謂豐年。而至於秧坂皆乾。實無掛鎌之望矣。上曰。何不以代播之意。問之耶。時秀曰。果以代播之意。申諭民人等處。則以爲。時節尙早。雨意不霽。如得甘霈。則晩移。雖無可論。而已播處。猶有庶幾之望云矣。上曰。然則民情。或不至遑急耶。時秀曰。乾土播種。安得不悶乎。有防曰。雨意方濃。因此大霈。則乾播似可得蘇矣。仍命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨趙時偉坐。右副承旨沈念祖坐。同副承旨李時秀坐直。注書趙興鎭仕李祖承仕直。事變假注書馬思仁仕。
정조 6년
以來十一日。輪對。取稟。傳于徐有防曰。爲之。
정조 6년
徐有防。以禮曹言啓曰。本曹復膳草記。姑爲置之事。命下矣。甘雨連下。民事萬幸。自今日依例復膳事。分付廚院。還御正殿復樂等節。亦不容少緩。一體分付各該司。趁卽擧行。何如。傳曰。纔得鋤犂。猶靳滂沛。顒若之思。豈間於躬禱之時也。便令復膳復樂。仍于還御正殿。無幾於太忽弛乎。萬一更得大霔。奚待卿曹之草記。自該房。依初傳敎。竝卽復舊爲之之意。知悉。可也。
정조 6년
以慶尙監司趙時俊密陽人家失火狀啓。傳于李時秀曰。人家被燒。至於三十二戶之多。若不另施奠接之政。災歲窮民。何以資活。令道臣。拔例顧助。俾卽結構還業。無致一民之失所事。令廟堂分付該道伯處。
정조 6년
以開城留守雨澤狀啓。傳于徐有防曰。本府境內。昨夕甘霈。如是浹洽。通計再昨雨澤。爲幾寸幾分。更卽合計馳聞事。回諭。以卿狀辭觀之。無水根畓庫。亦無未移之慮云爾。則尤何等萬幸。雨後農形。勿委經歷。卿須躬審田野。覓給其糧資。警飭其懶惰。必皆及是時。盡力畎畝事。一體回諭。
정조 6년
李時秀。以義禁府言啓曰。禁府時囚。皆令草記議處照律。其中兪恒柱。姑令保放事。命下矣。時囚罪人兪恒柱。依下敎保放。而許侊段。邊情何等至重。而漂倭問情之際。應問例條。只從譯學之傳。以致闕漏之境。事甚駭然。以此照律。罪。徐毅獜段。彼人犯夜下去之由。初不詳問。狗數之㴜報。亦甚疎忽。以此照。律罪。取考律文。則大明律上書奏事犯諱條有曰。若上書及奏事錯誤者。杖六十。大典推斷條有曰。犯私罪。杖六十。奪告身一等。犯枉法受贓外。笞杖竝收贖云矣。許侊徐毅獜等。各杖六十。收贖奪告身一等放送。何如。傳曰。允。如有功議。各減一等。
정조 6년
李時秀。以義禁府言啓曰。時囚罪人許侊徐毅獜等。各杖六十。收贖奪告身一等事照律草記批旨內。如有功議。各減一等事。命下矣。許侊十代祖琮。佐理功臣云。功減一等。笞五十收贖。解見任別敍放送。徐毅獜無功議云矣。敢啓。傳曰。知道。
정조 6년
李時秀。以義禁府言啓曰。前牧使金蓍耇。前掌令洪宗藎等。拿囚之意。敢啓。傳曰。待明朝。捧供以聞。
정조 6년
戶曹啓目。粘慶尙監司趙時俊狀啓。密陽被燒民家恤典。依例題給之意。分付。何如。啓。依回啓。施行爲有矣。俄因本府民家失火。夥然有自本道拔例顧助之命。而通計此啓本中被燒戶數。恰爲五十餘戶。在朝家一視之澤。施於關東湖西者。不可或爲或否。以此判府內辭意。枚報廟堂。劃卽參考向日所下傳敎。知委本道。擧行形止。使之草記爲良如敎。
정조 6년
刑曹啓目。粘殺獄罪人金貴才等。待用刑嚴訊。期於得情何如。啓。按大明律過失殺傷人條曰。準鬪殺傷罪收贖給其家註文曰。過失。謂思慮所不到。大抵德男之致斃。實由貴才之過失。如使貴才。有必殺德男之心是隱則。奈何捨挺捨刃。乍縛旋解。殆若尋常戲劇之擧然哉。至如屍體心坎上。一片皮肉之尙留血癊。未必不爲實因之明證耶。蓋聞縛人之法。輒得膝若足。撞其胸與脊者。慮或束之不緊也。性無讎冤於我。而被人之指揮。尙試似此手勢是去等。況旀貴才段。目擊德男之率蓄。其矣妻乘憤直前。執縛厥漢。此時思慮。政在緊束一款。而未暇及於必殺兺除良。迨其將打之際。又因德金之挽留。旋卽解給是如爲有則。貴才之所爲。雖謂之雍容暇豫。可也。今以結縛時兩次膛胸。牢定故殺之斷案。恐非因法參情之意是遣。藉令貴才。不識淫女之自殺。誤認以行奸。擅殺德男是良置。亦與無端殺死之變。差有間焉。以此以被。欲置惟輕。南陽府囚推罪人金貴才。以過失殺傷律照勘事。分付道伯爲有矣。分禮段。後夫之致命。由渠淫殺前夫之成獄。因渠立證。惟跡惟情。殺之無惜。爲先絶島限己身爲婢。待用刑。令該道監司。各別嚴刑準三次。還發配所之意。一體行會爲旀。水原府囚推罪人尹召史段。卿曹回啓。辭理鑿鑿中窾。豈非所謂無容更議者耶。末路多祚。人不謀生。而咫尺郊畿。有此妖獄。其在慰冤竟勵民俗之道。傅生一節。非所可論。道臣審理。大失宣化之責。該監司李亨逵。推考參覈是在。諸邑守令。竝從重推考爲旀。楊州牧囚推罪人李貴福段。七十老漢。欲奸五十女人。卿則何不近理。予以謂有是理。大凡精力衰旺。男女迥別兺除良。諺有七十生子之語。卿獨莫之聞焉是隱喩。覆辭中云云。未知其櫬似是隱乃。此不關於獄情肯䋜。姑且置之。大抵殺獄實因。爲重傷處次次。卿曹之以貴福。置諸生議者。似因被死是在。金挺豪屍帳中。實因與傷處不分明之致是隱乃。內損致死。昭載律文。成獄償命。在所不已。豈以前後檢官之結辭含糊。遽然屬之輕典是隱乙喩。反覆思之。終涉疑晦是如乎。朝家之意則檢狀自檢狀。被殺自被殺。更加究覈。從後決折。似合重獄體之方。然攸司旣曰可宥。朝家豈令必殺。此獄事下良新判堂。更良仔細考閱。論理稟處爲旀。果川縣囚推罪人秋得稔段。隣居有情誼。鬧起於戲謔等種種可恕之端。姑舍是。觀厥獄案。分明是殺越人命是隱則。有心無心。不須論也。待用刑。依前同推。期於輸款爲良如敎。
정조 6년
持平李泰永疏曰。伏以。臣頃於玉署直中。伏奉柏府新命。兩日之間。除旨荐降。三司之職。有若非臣莫可者然。銜恩感泣。無地自容。適値廈氈悶旱之時。不敢言私。黽勉供職。而第臣才識魯莽。言議巽劣。屢忝臺閣。一味尸素。已試蔑效之狀。聖明亦已俯燭矣。況今雨暘愆時。憂虞溢目。此時言責之任。決非如臣無似。所可冒據。日者違逋。罰止問備。私心惶蹙。罔知攸措。反覆思惟。承膺無路。玆敢略入文字。仰瀆崇嚴。伏乞天地父母。俯垂鑑諒。亟遞臣職。以安微分。仍治臣罪。以肅朝綱焉。臣於時囚罪人兪恒柱事。有不容泯默者。敢此尾陳焉。夫恒柱之所坐。揆諸天理。參以人情。似出常經之外。而道路之傳說。不翅狼藉。隣縣之發文。如執契券。故臣有所論列。以至王府按問之擧矣。今伏見恒柱之爰辭。則始證以座客之持服。終歸於邑子之構誣。臣於是尤不勝駭惑之至。噫。秉彝之衷。人所同得。惟我先大王賓天之後。大小臣民。擧懷淪肌浹髓之澤。久切抱弓攀髯之痛。況今喬陵之歲月。曾不踰六七易矣。追想丙申春焦遑號咷之事。歷歷如昨日。每當是日之回薄。孰不怵焉而警。怛然而感。有官守者。雖是閑漫事務。意念無從而萌焉。而惟被恒柱。抑獨何心。旣云以致齋之日。停廢衙務。又視若無故之時。往尋江院耶。其所以聚朋乘舟。溯回登臨。豈有間於遊賞之擧。而乃於是日。安而行之者。已非常情之所可爲。況所謂挾妓張樂之說。無人不傳。有耳皆聞。則今以兩文官之持服。欲爲自解者。臣未之信也。噫。君臣猶父子也。渠以先朝侍從之臣。乃於率土普慟之日。敢有此聽樂遊宴之事。則座客之私服。豈足有無於其間。而今此許多遊辭。欲爲證左者。安知不出於臨急倖免之計乎。第念玆事干係甚重。設令恒柱爲人所誣。則不可不明辨洞雪。眞有所犯。則不容不窮覈重勘。若因自明之辭。直歸脫空之科。則恐有乖於重倫常審獄情之道矣。且當日之事。塗人耳目。跡非幽隱。必是州吏院屬之所共知。江戶野農之所共見。一經行査。昭不可掩。伏願殿下。亟命道臣。別定査官。俾卽嚴覈。有罪無罪。自可立判。而吏鄕之屬。其或有公不勝私。告不以實。則難免欺誣之罪。亦以此意。嚴加飭勵。斷不可已也。至如金吾堂上之不請行査。只捧例供者。其在重獄體之義。極涉疎率。臣謂當該堂上。從重推考。宜矣。省疏具悉。常情之外。難行理求。兪恒柱爰辭判下。豈或有一毫扶抑也。院宇。非挾妓之所。參座。皆持服之人。湖俗好訛。安知非惡之構誣耶。然請行按査。言非無據。依施。尾陳金吾堂上事。請査與不請査。宜在三囚捧供之後。何必示警。爾其勿辭察職。
정조 6년
壬寅六月初八日辰時。上御誠正閣。左副承旨入侍時。左副承旨趙時偉。記事官李祖承。兼春秋曺喜有金鳳顯。以次進伏訖。上曰。奉命注書。似可入來。而何尙今遲滯乎。時偉曰。振威檢川道理迂回。今日似難入來。雖或入來。可致日晩矣。兼春秋金健修則可以入來耶。時偉曰。楊廣不過數舍。自可入來矣。命退。承史以次退出。
정조 6년
壬寅六月初八日巳時。上御誠正閣。承旨入侍時。左承旨徐有防。記事官李祖承。兼春秋曺喜有金鳳顯。以次進伏訖。上曰。昨今雨勢如此。田野皆霑。洽慰三農。冒雨行事。又涉欠敬。祈雨祭停止。實爲無妨矣。有防曰。誠如聖敎。今此停止之命。相符於在昔壬寅之下敎。臣等不勝喜幸矣。上曰。昔於壬寅。得此一霈。因以豐登。今則時節差晩。難期有秋。是爲可慮也。仍命退。承史以次退出。
정조 6년
壬寅六月初八日午時。上御誠正閣。監印堂郞入侍時。監印堂上鄭昌聖。郞廳趙城鎭。右副承旨沈有鎭。記事官李祖承。兼春秋曺喜有金鳳顯。以次進伏訖。上曰。刻役今至垂畢。而刻手爲幾名乎。昌聖曰。刻手之自外邑入來者。爲一百二十名。今方赴役。來月望間。似可完畢矣。上曰。都廳果誠心爲之云。予甚嘉之。都廳所見。何如。城鎭曰。今已赴役刻手爲百餘名。未入來者數亦不少。隨其來到。次次赴役。則來月望間。足可及之矣。上曰。多數匠人。住接於何處乎。昌聖曰。刻手中僧人。分接於摠戎廳故校書館。足可容接矣。上曰。印役。何當爲始乎。昌聖曰。隨其刻役遲速。當始印役矣。上曰。印出紙地。皆爲捧上乎。昌聖曰。然矣。上曰。旣是刻役。則元冊子中誤字處。不可不釐改。果已考準耶。成鎭曰。冊子中誤字甚多。考準後往復於堂上。卽爲改之矣。昌聖曰。宗廟奉安件所裹袱子。或以緞爲之之例。今番則。何以爲之乎。上曰。不必用緞。以禾紬爲。好矣。昌聖曰。奉安節次。亦略倣前例爲之乎。上曰。依此爲之。上曰。漢城府誌。亦爲之乎。昌聖曰。方使郞廳兪漢炅爲之矣。仍命退。諸臣以次退出。
정조 6년
壬寅六月初八日未時。上御誠正閣。同副承旨入侍時。同副承旨李時秀。記事官李祖承。兼春秋曺喜有金鳳顯。以次進伏訖。上曰。留院公事入之。出榻敎賤臣承命出。持入公事。命讀李泰永上疏。命書批旨。仍命讀刑曹啓目訖。命書傳敎曰。向日言端。已有言及。大抵配所物故。亦關人命死亡。以是死必行檢。檢必登聞。法意槪可見矣。然而道各異例。或詳錄根。因而更行覆檢。或節該屍帳。而只行初檢。旣乖同軌之義。又欠審獄之政。該曹判堂。取考各道啓本。從詳從略間。指一定式後。草記。仍又枚擧。知委諸路。俾各準此遵用。又命書傳敎曰。庚炎轉甚。禁府時囚。皆令草記議處照律。其中兪恒柱本事。幾皆脫空。特以重獄體之意。待兩文臣就囚。使之議處。當此恤囚之日。豈無闊狹。姑令保放。議處時還囚事。分付。又命書傳敎曰。當暑滯獄。在所當恤。纔有保放之命矣。卽因微稟。知有留院之憲疏。疏批從當書下。而行査本道。明其虛實。不是難事。兪恒柱事。卽令該道伯。另行按査。速卽登聞。無至置人䵝昧之科事。分付。又命書傳敎曰。諸道失火狀本。每未免循例啓下。其中或有戶數夥多處。不卽另施觸恤之政。朝家恩澤。豈容如是斑駁。此後民家失火十戶以上。該房各別照管。入啓時元狀本。付黃籤。書以某邑幾戶事。載之院中故事。燒死渰死囕死數爻。有難指一的定。一時一處死亡。若過五六名。亦依右例。籤黃入啓事。定式施行。書訖。命退。諸臣以次退出。
정조 6년
行都承旨嚴璹藥院直。左承旨徐有防坐。右承旨李亨元坐。左副承旨趙時偉坐直。右副承旨沈有鎭坐。同副承旨李世奭坐直。注書趙興鎭病李祖承病。假注書趙衍德仕直。事變假注書馬思仁仕。
정조 6년
李世奭啓曰。憲府連日監察茶時。事甚未安。除在外陳疏入啓外。呈告人員。竝卽牌招。何如。傳曰。允。
정조 6년
傳于沈有鎭曰。左副承旨入侍。
정조 6년
傳于趙時偉曰。今聞同副實恙。無以供劇云。許遞。前望單子入之。
정조 6년
傳于趙時偉曰。承旨入侍
정조 6년
傳于沈有鎭曰。外閣擧行。萬萬無狀。校書館官員。拿問嚴勘。
정조 6년
趙時偉啓曰。明日次對。兩司無進參之員。除在外受由傳旨未下外。呈告人員。竝待開門牌招。何如。傳曰。允。
정조 6년
傳于沈有鎭曰。朝入之公事。中官掩置。當該中官。令內侍府嚴處。
정조 6년
李世奭啓曰。因禮曹草記。更得大霔自。該房依初傳敎。竝卽復舊爲之之意。知委事。批下矣。旣得大霔。還御正殿復膳復樂等節。復舊擧行事。分付各該司之意。敢啓。傳曰。知道。見今霈澤。實出望外。列邑均沾形止。使之探問馳聞事。下諭于畿嶺道伯處。
정조 6년
吏曹口傳政事。以黃檄爲利城縣監。
정조 6년
李亨元。以備邊司言啓曰。卽見戶曹牒呈。則因慶尙監司狀啓。密陽府被燒民家二十一戶恤典題給啓目判付內。俄因本府民家失火夥然。有自本道拔例顧助之命。而通計此啓目中被燒戶數。洽爲五十餘戶。在朝家一視之澤。施於關東湖西者。不可或爲或否。以此枚報廟堂。參互向日所下傳敎。知委本道。形止草記事。命下矣。取考關東洪川等邑。湖西沃川失火民戶別恤典前例。則因傳敎。依博川例。每戶折米各一石式題給矣。今此密陽府前後被燒民家。通計五十三戶。依此例。元恤典外。每戶折米各一石式。精擇斛量出給。而鳩材助糧。結構奠接等節。亦爲着意另飭擧行之意。一體分付於該道道臣。何如。傳曰。允。
정조 6년
又以濬川司言啓曰。本司都廳鄭觀采宣傳官遷轉代。以御營廳千摠元宇鎭差下。使之察任。何如。傳曰。允。
정조 6년
李世奭。以義禁府言啓曰。報恩前縣監權濟應本律。以公罪勘處。使之當日還官事。命下矣。權濟應。前以杖八十收贖奪告身三等照律入啓。功減一等啓下矣。依下敎。以公罪。杖七十收贖。使之當日還官之意。敢啓。傳曰。知道。
정조 6년
又以義禁府言啓曰。靈山前縣監宋準明。拿囚之意。敢啓。傳曰。知道。
정조 6년
趙時偉。以刑曹言啓曰。向因言端。已有言及。大抵配所物故。亦關人命死亡。以是死必行檢。檢必登聞。法意槪可見矣。然而道各異例。或詳錄根。因以更行覆檢。或節該屍帳。而只行初檢。旣乖同軌之義。又欠審獄之政。該曹判堂。取考各道啓本。從詳從略間。指一定式後。草記。仍于枚擧知委。俾各準此遵行事。命下矣。依傳敎。取考各道啓本。慶尙道則至行覆檢。洪忠道則不書罪名。不載檢狀。甚至於不問切隣與保授之人。其餘諸道則大體略同。定配罪人之身死檢驗。蓋出於重人命防奸僞之意。則其所關係。不輕而重。罪名檢狀。不可不備錄。切隣保授。不可不詳問。而至於覆檢。他道俱無其例。京司亦旣不行。則非殺獄而行覆檢。似涉過重。詳其不備。除其太過。以爲通行之規。似合事宜。今後則罪人物故啓本。先錄其罪名。次錄其檢狀。又次錄其應問各人招辭。自臣曹。成出一通文字。知委諸道。以爲遵行之地。而慶尙道覆檢一款。後勿擧行之意。一體分付。何如。傳曰。如是定式。實爲簡當。依此分付。可也。
정조 6년
禁府啓目。靈山前縣監宋準明原情云云。觀此所供。渠之在任時。初無此等訟獄決折之事是如爲白乎則。似是誤捧現告之致。而臺臣。旣以昨年縣監論列。不可以其矣自明之供。遽然取信。當該縣監。令本道道臣。指名狀聞。拿問處之爲白乎旀。準明段置。姑爲仍囚。待其狀聞稟處。何如。判付啓。一經行査。卽地綻露之事也。揆以常情。必無欺隱之理是隱則。其矣誤入現告。不難知也。況今雨暘不適。課農方殷。此時守令。豈可曠官。此囚段。特爲放送。便之當日起程。卽速還官。萬一遲滯。從當別樣處分。以此嚴飭分付爲旀。當該守令。更令道臣。指名現告。本事有無段置。一體査實狀聞事。行會爲良如敎。
정조 6년
又啓目。大祝李敬一原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。然則事狀適然之致。因仍勘罪。殊欠覈實之政。付過分揀放送爲良如敎。
정조 6년
又啓目。前牧使金蓍耇。前掌令洪宗藎等原情云云。淑問之下。其所納供。全事發明。終不直陳。究厥罪狀。極爲痛駭是白乎乃。此事委折。已因特敎。行査本道。姑爲仍囚。待査啓上來後稟處。何如。判府啓。此與兪恒柱所遭。亦有異焉。聞是持服是如爲有則。在朝家敦風之政。豈可不信爰辭。更令行査乎。今則兩囚處。別無更問之端。竝只分揀放送爲良如敎。
정조 6년
刑曹啓目。粘向前京畿監司李亨逵。旣以遲晩。所當照律施行是白乎矣。係是二品。臣曹不敢擅便。上裁。何如。判付啓。依回啓。施行爲良如敎。
정조 6년
又啓目。校書館書吏金得信原情云云。傳旨內辭緣。竝只惶恐遲晩。自本曹。考律科罪。何如。判付啓。外閣下屬。殆若亂民。此等之徒。必須各別嚴處。以懲日後。竝只仍囚。待下敎。照法決配爲旀。頭目冊匠。非渠之罪。分揀放送爲良如敎。
정조 6년
持平李羽晉疏曰。伏以。臣於言責之任。何嘗一分近似。而辭不獲命。黽勉供職。或啓或疏。無非陳腐。而聖度恢弘。辭敎諄摯。旣導之使言。又不以人廢。前後蕘說。俱蒙採納。臣於是有以見大聖人虛受之盛德。出尋常萬萬。而益歎臣之備數耳目。才疎識淺。不能有忠言嘉謨。少裨涓埃。反省慙恧。實無抗顔之所。第臣老母纔經毒痁。餘氣未祛。又添暑泄。見症甚劇。大病之後。直元懍惙。藥餌爲命。轉側須人。臣方左右扶將。勢難跬步離捨。向犯違傲。罰止問備。且惶且感。靡所容措。玆控微懇。仰瀆崇嚴。伏乞聖慈。矜察臣情私。鐫遞臣職名。俾便救護。千萬幸甚。臣無任屛營折懇之至。省疏具悉。爾其勿辭。救護母病
정조 6년
掌令徐有成疏曰。伏以。臣之虛縻臺職。居然十許日矣。適値我殿下悶旱求助之日。亦嘗隨諸臣後。冒沒登筵。而蕘言陋劣。旣昧對揚之方。聖度苞容。曲賜允可之批。私心感惶。歷日靡定。臣何敢更事逡巡。以爲自便之計。而臣之老母。素患伏暑之症。近添於輪行毒感。寢啖大損。氣息凜綴。臣無他兄弟。獨自扶將。實無暫時離側之望。遂致再犯違傲。而恩出曲貸。罰止問備。今又庚牌儼臨。臣若煩瀆是懼。不一陳懇。則罪戾徒積於慢蹇。恩命反傷於屑越。玆敢隨詣闕下。仰首鳴號。伏乞聖慈。俯垂矜諒。亟許鐫改臣職名。仍治臣逋慢之罪。使微分安而朝體重焉。臣無任屛營祈懇之至。省疏具悉。爾其勿辭。救護母病。
정조 6년
判義禁具善復。知義禁尹塾等疏曰。伏以。臣等奉職無狀。致有此臺臣。以時囚罪人兪恒柱事。盛加論斥者。臣等滿心悚恧。若隕淵谷。然以獄官之體。以臺啓中所陳者。俱罪目添問。自是例規。一二文臣參坐之說。旣出於臺啓。故果爲發問。而及其納供現告之後。又爲請拿參坐者。非有他意也。以參坐者。若或遁辭發明。則更以令本道査實爲請者。卽次第事也。臺臣則不諒事實。有此先發之擧。臣等不職之罪。於是乎益著矣。此際伏承有今日開坐之命。而臺臣。旣以重獄體之義。有所非斥。則在臣等廉隅。何敢晏然赴坐。以益其無忌之罪乎。玆敢聯章自列。伏乞聖明。俯賜鑑諒。特施臣等譴削之典。以重臺言。以伸公議。千萬幸甚。臣等無任屛營祈懇之至。答曰。省疏具悉。卿等勿辭行公。
정조 6년
壬寅六月初九日卯時。上御誠正閣。左副承旨入侍時。左副承旨趙時偉。記事官李祖承。兼春秋曺喜有金鳳顯。以次進伏訖。上曰。雨意如此。渴望之餘。誠極萬幸。民情或可安接耶。時偉曰。昨今之雨。大慰民望。庶有徯蘇矣。上曰。同副病狀。何如。時偉曰。病勢甚劇。難以供職矣。命書曰。今聞同副實恙。無以供職云。許遞。前望單子入之。賤臣承命出。持前望單子。還入進伏。命書榻敎曰。新除授承旨牌招察任。書訖。命退。承史以次退出。
정조 6년
壬寅六月初九日辰時。上御誠正閣。承旨入侍時。左承旨徐有防。記事官李祖承。兼春秋曺喜有金鳳顯。以次進伏訖。上曰。檢校直閣待敎入侍。賤臣承命出。與檢校直閣徐鼎修。檢校待敎徐龍輔偕入進伏。上曰。雨勢如此。初庚雖過。中伏尙遠。農事或有庶幾之望耶。有防等曰。此後雨暘順適。則不但有庶幾之望。可占豐登矣。仍命退。諸臣以次退出。
정조 6년
壬寅六月初九日申時。上御誠正閣。承旨入侍時。左副承旨趙時偉。假注書趙衍德。記注官曺喜有金鳳顯。以次進伏訖。上曰。今日之雨。亦云有效耶。時偉曰。連有雨澤。則晩移之秧。必當滋長矣。第今雨勢連仍。故政院。欲呈復膳啓辭矣。上曰。當觀勢爲之矣。時偉曰。宣薦。尙不擧行。事多掣礙之端矣。上曰。復膳後宣傳官椎。當出給。仍爲越薦事。分付。上曰。山郡農形。快得免歉云矣。時偉曰。然矣。上曰。畿民不業田穀。故當此旱歲。尤有失農之嘆矣。時偉曰。臣聞摘奸注書之言。則安山水原等邑。本無田農。故尤被旱災云矣。上曰。北關爲農。値旱然後始得豐登之望云矣。時偉曰。然矣。命書傳敎曰。此時守令。豈可一時曠官。報恩前縣監權濟應之接置權烋。勒決民訟等罪狀。雖極痛駭。旣曰族人。則猶不無可恕之端。訟理曲直。亦不甚關緊。本律。以公罪勘處。使之當日還官。又命書榻敎曰。引儀有闕。代曾經御前唱中。素有名稱人。各別口傳擇差。上曰。吏批。今有見窠乎。時偉曰。只有利城一窠矣。命書榻敎曰。守令有闕。代口傳擇差。待下批。明日辭朝。上曰。今望日璿源殿。當行薦新禮。奉常提調。十四日夕來待事。分付。命退。承史以次退出。
정조 6년
行都承旨嚴璹藥院直。左承旨徐有防坐。右承旨李亨元坐直。左副承旨鄭志儉未肅拜。右副承旨沈有鎭坐直。同副承旨李世奭坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于沈有鎭曰。大臣備局堂上引見。
정조 6년
傳于沈有鎭曰。刑曹判書入侍。
정조 6년
傳于李亨元曰。吏曹正郞前望單子入之。徐龍輔落點。
정조 6년
有政。吏批。行判書李命植進。參判鄭一祥進。參議沈念祖進。右承旨李亨元進。以吳載純爲大司憲。鄭宇淳爲大司諫。李身晦爲司諫。姜彝正韓宗濟爲掌令。李頤祥李祉永爲持平。李昌漢爲獻納。鄭在信林道浩爲正言。李宗燮爲應敎。金履正爲校理。尹㬦爲修撰。李𡊠爲刑曹參判。尹塾爲漢城左尹。徐有隣李性源爲同義禁。李衍祥爲觀象監提調。鄭根爲軍器僉正。沈公著爲宗廟副奉事。李廸喆爲洪忠都事。柳得恭爲金井察訪。承文副正字單南必錫。安昌君燝敍用事。承傳。
정조 6년
兵批。判書鄭好仁病。參判徐有寧病。參議金魯淳病。參知申應顯入直進。左副承旨鄭志儉進。僉知單柳孝源。副護軍李邦鵬李鎭璧李澄萬曺允彬鄭宇璧鄭順采崔宗大李邦城金光泰高明輝權徐有成兪彦脩。副司直金鍾秀李養鼎趙英鎭徐鼎修李在學李時秀林錫喆呂善德鄭景淳兪彦鉉鄭淵淳尹承烈李正吾李羽晉李泰永。副司果崔烜洪文泳。副司勇丁文壽。
정조 6년
李亨元。以弘文館言啓曰。新除授校理金履正。時在京畿高陽地。經筵入番事緊。請斯速乘馹上來事。下諭。傳曰。依啓。
정조 6년
傳于李亨元曰。左副承旨許遞。前望單子入之。鄭志儉落點。
정조 6년
傳于李亨元曰。新除授承旨。待開門牌招。
정조 6년
傳于李亨元曰。承旨房仍。吏兵房換房。
정조 6년
備忘記。向來坐罷。不過是體例間事。重臣金鍾秀所帶諸任。竝仍任貶月當前。諸司褒貶。限內上來磨勘之意。分付。
정조 6년
吏曹口傳政事。奎章閣提學單金鍾秀。大提學單金鍾秀。校書館提調單金鍾秀。
정조 6년
以刑曹錄啓。傳于李亨元曰。罪人金得信丁致厚金哲洙文慶復徐舜卿朴世周白好信朴再榮崔仁宅李文成等。保放。
정조 6년
沈有鎭。以義禁府言啓曰。校書館校理成大中。拿囚之意。敢啓。傳曰。知道。
정조 6년
行都承旨嚴璹藥院進。左承旨徐有防坐直。右承旨李亨元坐。左副承旨鄭志儉內閣進。右副承旨沈有鎭坐直。同副承旨李世奭坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
以十六日儒生殿講。取稟。傳于李世奭曰。爲之。
정조 6년
李亨元。以都摠府言啓曰。本府移接於舊政院事。命下矣。御諱先生案移奉日字。令日官推擇。則今日午時爲吉云。以此日移安。而本府堂郞。除標信移接之意。敢啓。傳曰。知道。
정조 6년
徐有防。以弘文館言啓曰。新除授應敎李宗燮。卽爲牌招察任。何如。傳曰。允。
정조 6년
沈有鎭。以義禁府言啓曰。楊根縣監李命熙。令該府處之事。傳旨。啓下矣。李命熙時在任所云。依例發遣府羅將。拿來。何如。傳曰。待待命。拿囚。
정조 6년
領府使金尙喆箚曰。伏以。宸誠所格。霈澤方洽。庶寬宵旰之憂。曷勝朝野之喜。仍念人臣之年至致政。禮經之明訓。國朝之令典。而臣之踰此大防。已閱年歲矣。今乃以一兪之靳惜。屢瀆之惶恐。猶欲夤緣退托。持保祿位。則沒廉。甚矣。包羞。極矣。治世淸朝。安用此沒廉包羞之一鄙夫也哉。臣之從前陳懇。今爲幾遭。辭已竭矣。意已窮矣。雖不敢支蔓爲說。以益其煩猥之罪。而若臣自處之義。無異已謝之人。雖或伸分於起居之節。未嘗進身於朝廷之會。此實聖鑑之所俯燭。公議之所相諒。只是兼帶提擧。尙此羈縻。而今又貶坐當限矣。一番二番。頉稟爲事。則莫重考績。其將緣臣而廢闕。若欲出而行之。則行止卽當。首尾衡決。以公以私。寧有是哉。臣之受國恩。死且難報者。非敢强爲皎潔。自速違慢。而進退靡措。氷炭交中。義不可强。勢不可止。又不得不冒入文字。干冒威尊。儻蒙聖明。俯垂矜憐。盡解臣所管衙門。仍許臣休致宿願。則奚但臣有辭於竝遊之士友。庶幾有光於勵世之治敎。而臣亦可以免支離撓聒之罪。斷斷腔血。可質神明。瞻望宸極。臣不勝涕泣祈叩之至。取進止。答曰。省箚具悉卿懇。雨餘天氣。頗有涼意。暫赴衙坐。以無損於攝理之方。卿須安心勿辭。卽起視事。使考績大政。毋底停廢也。仍傳曰。此批答。遣史官。傳諭于領府事。
정조 6년
壬寅六月十一日午時。上御誠正閣。科次入侍時。前一直提學鄭民始。時一直提學沈念祖。二直提學鄭志儉。前直閣金宇鎭徐鼎修。左承旨徐有防。假注書趙衍德。記注官金健修金鳳顯。以次進伏訖。上曰。時限已過。未呈試券。連爲催促持來。健修承命出。分付。命鼎修進讀試券。上曰。今番所作。全不成樣。或緣命題之難而然乎。民始曰。似然矣。上曰。考盡全軸。無一可觀。竝書更等。以爲更試。可也。命拆封。有防讀奏鄭東浚等姓名訖。上曰。今此闕榜。儘不成說矣。仍命書更試題五言律十日畫一水押詩訖。上曰。以明日午時爲限。可也。命念祖等先退。民始曰。江都所送銀子。自賑廳。送于關西。今始換來。有成帖然後。可以下送矣。上曰。當以內帑庫。成帖文以下矣。命退。諸臣以次退出。
정조 6년
行都承旨嚴璹藥院進。左承旨李亨元坐。右承旨金宇鎭坐直。左副承旨鄭志儉內閣進。右副承旨沈有鎭坐。同副承旨李世奭坐直。注書趙興鎭病李祖承病。假注書趙衍德仕直鄭萬始藥院直。事變假注書馬思人仕。
정조 6년
傳于沈有鎭曰。左承旨見有實𧏮。許遞。前望單子入之。
정조 6년
傳于李亨元曰。承旨房仍。禮工換房。
정조 6년
注書趙興鎭病。代鄭萬始爲假注書。
정조 6년
金宇鎭啓曰。假注書鄭萬始。時無職名。令該曹。依例付軍職。冠帶常仕。何如。傳曰。允。
정조 6년
傳于李世奭曰。右承旨入侍。
정조 6년
備忘記。近來禁府公事。有付過之語。而名存實無。每欲修明舊例而未果。適値貶日。如是提敎。此後一依大典續錄所載。京外官付過人考績時。憑考黜陟等事。及周年內滿五次者。啓稟左遷。竝依法典擧行事。令該府。知委吏兵曹及各道。
정조 6년
以洪忠監司道內罪人到配啓本。傳于沈有鎭曰。林泰昌金貞祿等放送事。分付。
정조 6년
以黃海監司罪人李善言到配啓本。傳于李世奭曰。放送事。分付。
정조 6년
以工曹參議李澤徵牌不進罷職傳旨。傳于李世奭曰。只推。
정조 6년
以應敎李宗燮牌不進罷職傳旨。傳于李亨元曰。只推。
정조 6년
金宇鎭。以弘文館言啓曰。應敎李宗燮。旣有只推之命。卽爲牌招察任。何如。傳曰。允。
정조 6년
以應敎李宗燮牌不進罷職傳旨。傳于金宇鎭曰。只推。
정조 6년
李亨元。以弘文館言啓曰。本館上番副校理尹尙東。以兼西學敎授。今日禮曹褒貶時。晝仕出去之意。敢啓。傳曰。知道。
정조 6년
鄭志儉。以工曹言啓曰。本曹今春夏等褒貶。定行於今日。而參判李憲默受由在外。參議李澤徵。身病不進。參議李澤徵。卽爲牌招。以爲備員開坐之地。何如。傳曰。允。
정조 6년
金宇鎭。以工曹言啓曰。本曹今壬寅年春夏等褒貶。當爲磨勘。而參判李憲默受由在外。參議李澤徵違牌不進。以堂上不備。莫重貶坐。不爲磨勘。誠極未安。參判參議。令政院稟旨變通。以爲今日內擧行之地。何如。傳曰。允。
정조 6년
安昌君燝疏曰。伏以。臣罪抵違法。罰止薄罷。恩敍又下。爵名如舊。臣於是惶隕感激。莫省攸措。仍伏念。臣以百不猶人之姿。荷兩朝敦親之德。年未四十。位躋一品。資窮亦已十年于玆矣。以賤宗而爵比古貴近品秩。以妙齡而座超諸老成班序。臣居常悸恐。如集于木。果然過福招殃。踰分速謗。宗親府草記之出。而臣罪著矣。臣固當省躬訟愆。益勉自靖而已。更何煩聒爲哉。然君父之前。固非忘言之地。是非虛實。不一陳暴。則無告之冤。猶屬臣餘事。捏虛之風。誠恐其漸滋。且況無嚴放肆之目。是何等極罪。而只緣自己之事。容易加人。豈聖世懿親之列。乃復有此事也。安春君臣烿。卽臣之再從兄也。而臣之資窮後五年。始與臣爲同品。每於闕內班次。欲奪右座。臣所以不應者。固有說矣。兄弟嫡庶之分。私室之所恭行。官秩先後之別。公法之所難舛。秉執自謂有據。膠固亦未暇恤。如是相持。今旣屢年。而宗議亦曰若依斯言。彼於諸宗。行最下。年最少。後來資窮者。據玆爲例。則必將降爲末座而後已。朝廷莫如爵之義。果安在哉。公議旣峻。爭端雖息。而其所以藏怒宿怨。見於言貌者。臣已料其甚件事惹出來矣。果自本府堂上除拜之後。復尋前說。必欲起鬧。乃於去三月十五日問安單子。列書爵號之際。威喝下吏。遽然換次。臣以謂此實無於法之法也。不經筵稟。任意升降。此何道理云。而卽招下吏。責之以違例。仍使刮出名字。莫重御覽文書。率意刮名。臣固妄作。罪何敢逃。而臣非喪性。則此豈出於樂爲哉。乃其不有成法。變幻亂次。至使臣不得不爾者。實莫曉其指意也。又況草記辭語。專事架鑿。頓無敬愼之體。臣當逐一條辨。有罪無罪。天鑑孔昭。臣焉敢一毫誣也。其所謂太廟享班。不論資級云者。此何言也。太廟亨班。只依尊卑之行。年齒之序。而資級二字。初不擬議於其間。則其與候班朝行。體例絶異矣。臣未嘗見享班爭座。則此豈可援之說乎。且於朝班。與外朝不同。例爲別班云者。臣從宦殆三十年。但見其內外朝別班。未見其宗親中年齒嫡庶之別班。未知此言。何所據而發耶。故海運君臣槤之於海溪君臣。其叔姪嫡庶之分。則可謂截然。而特以資級之有先後。海溪居海運之右座而安焉。晩後海運爲門長。以嫡叔之尊。兼一門之長。始爲右座。而若夫許座。私義也。序爵。公法也。則今者安春地處。果得如海運。而旣欲循私義。又欲違公法耶。鶴城君臣楡之於海溪君。其叔姪年齒之序。則又與海運之於海溪。事似耳。然在候單則海溪先書名。在摠府則海溪爲首堂。行之四十餘年。鶴城未嘗以行列爭抗。亦未嘗以門長藉重者。豈非所守者法而所遵者例乎。今聞問安單子。摠府座目。皆從三月十五日以後始爲之。勒令易次。此非爲鶴城也。特欲其引而爲援。以信其說也。而草記乃曰。海溪一從宗議。宗議於此。莫不代憤。海溪於此。心知其非。至於避座。則鶴城以老成之見。決不爲安春所簸弄。而裒然居不當居之右座。安其心而遂其非矣。然則其所謂一從者。果指何事。若是可從之議當行之法。則胡不在於三月十五日以前。而始在於三月十五日以後乎。且以草記時言之。則此事爲將然之例。未可謂已然之規。而證之若舊例。無難說道。告君之辭。果無欠於誠實乎。雖急於聲罪。何其言之節節無稽也。顧今宗臣陵替。外宗十許人中。正嫡無一人存耳。使之自相敦睦。自相懷保。尙患其零星。至於無中生有。傾軋爲事。抑獨何故。自始至終。事實如右。遵法違法。其人自在。則臣何敢多辨。重觸疑怒也。況臣以言乎私。則於安春。爲在下人也。不宜以聲氣相加。又速癡濫之誚。情窮勢蹙。但不容泯默而已。而第所難安者。易序降座。儻依安春之言。則莫嚴朝體。從此壞了。奉法據例。若違安春之志。則一筆句斷。橫加罪名。臣於是進退罔狀。踪地甚隘。玆敢披瀝肝血。露章自列。伏乞天地父母。諒臣悲苦之情。察臣抑鬱之私。更爲詢問諸宗。班序單目之次第。照舊參今。指一定式。俾無紊亂之弊。不勝大願。臣無任屛營祈懇之至。
정조 6년
以安昌君燝上疏。傳于金宇鎭曰。此等上疏。何可捧入。當該承旨。從重推考。在院承旨推考。爭座之事。焉敢登聞。猥褻極矣。該宗臣。亟施永不敍用之典。
정조 6년
壬寅六月十二日辰時。上御誠正閣。左副承旨入侍時。左副承旨鄭志儉。假注書趙衍德。編修官金漢宗。記注官金鳳顯。以次進伏訖。上曰。今番試表。非但文不成樣。多有妄發處。甚可怪矣。志儉曰。然矣。上曰。李東稷在前講製。全數未參。待明春抄啓。以爲赴試。何如。志儉曰。渠則以爲。未參講製。當以一時修納云矣。上曰。今朔講義。當以詩傳發問。而別無可問文義。是甚爲難矣。志儉曰。果然矣。上曰。日氣頗熱。則耽看書字。便覺忘暑矣。志儉曰。若値極熱。則恐有添損之慮矣。命書傳敎曰。貶坐。三銓不參云。吏曹參議沈念祖許遞。政官。待明朝牌招開政。除衆所共知實病外。以無故人差出。又命書傳敎曰。歲已經焉。罰亦施矣。昨年春。以兵曹郞官處分人員。竝敍用。又命書傳敎曰。在外臺諫許遞。明日政差出。命退。承史以次退出。
정조 6년
壬寅六月十二日申時。上御誠正閣。右承旨入侍時。右承旨金宇鎭。假注書趙衍德。記注官金健修金鳳顯。以次進伏訖。上曰。藥房注書。以鄭萬始追省記以入事。分付。賤臣承命出傳。上曰。今番都政。窠闕。何如云耶。宇鎭曰。初無元闕。只待貶窠。而其中黃海洪忠兩道。今以日淺。不得題貶。故銓家之爲政。極難云矣。上曰。御營廳貶坐。何以爲之乎。宇鎭曰。臣父果有咫尺之守。故不得參坐。有所箚懇矣。及承賜批。終靳允許。方切惶悚。罔知所措矣。上曰。昨年貶坐。亦有未參。今亦何傷乎。宇鎭曰。參以情私。尤極惶悶矣。上曰。再昨日賓對所下三條傳敎。外議。何如云耶。宇鎭曰。人皆謂聖德事矣。上曰。寶鑑箋文。今已製成乎。宇鎭曰。李命植。果爲撰出。而或有疵病處。故略加刪潤云矣。上曰。此是我國之創出冊子。善爲撰成。則好矣。宇鎭曰。果然矣。命退。承史以次退出。
정조 6년
行都承旨嚴璹藥院直。左承旨李亨元坐直。右承旨金宇鎭坐。左副承旨鄭志儉內閣進。右副承旨沈有鎭坐。同副承旨李世奭坐直。注書趙興鎭病李祖承病。假注書趙衍德仕直鄭萬始藥院直。事變假注書馬思人仕。
정조 6년
沈有鎭啓曰。憲府監察茶時。事甚未安。除在外疏批未下外。未肅拜呈告人員。竝卽牌招。何如。傳曰。允。
정조 6년
李世奭啓曰。來十六日儒生殿講處所。以何處爲之乎。敢稟。傳曰。明政殿爲之。
정조 6년
李世奭啓曰。卽者洪忠監司洪秀輔上疏到院。而觀其措語。則與保放罪人兪恒柱爲異姓六寸之親。不得冒當査事云。旣非法典應避之嫌。則特敎行査之下。不卽擧行。揆以事體。誠極未安。原疏。今方還爲下送。而不可無飭。推考警責。何如。傳曰。允。
정조 6년
金宇鎭啓曰。因工曹草記。參判李憲默在外。參議李澤徵牌不進。褒貶不得磨勘。令政院。稟旨變通事。允下矣。本曹貶坐。因堂上不備。不得擧行。事甚未安。參判參議。合有變通之道。何以爲之。敢稟。傳曰。在外參判許遞。
정조 6년
傳于李世奭曰。刑曹參議。今日政。各別擇差。
정조 6년
傳于李世奭曰。兵曹佐郞。今日政差出。
정조 6년
有政。吏批。行判書李命植進。參判鄭一祥進。參議未差。承旨金宇鎭進。啓曰。臺諫多窠。今當差出。而擬望之人乏少。外任竝擬。何如。傳曰。允。
정조 6년
以趙鼎鎭爲吏曹參議。尹東晩爲司諫。鄭德弼爲掌令。尹履相李秀夏爲持平。黃仁炫爲正言。鄭淵淳爲校理。尹行元爲副校理。李頤祥爲修撰。沈念祖爲敦寧都正。金華鎭爲宗簿提調。崔致侃爲軍器判官。鄭東元爲平市主簿。嚴思勉爲健元陵參奉。朴善浩爲光陵參奉。洪良浩爲工曹參判。徐有防爲刑曹參議。權裕閔孝克爲兵曹佐郞。兼春秋尹孝寬單付。兵批。判書鄭好仁病。參判徐有寧入直進。參議金魯淳病。參知申應顯病。承旨李亨元進。僉知具純。副護軍李榮逵李身晦韓宗濟。副司直趙時偉徐有防李頤祥李東顯。副司果鄭在信。副司正鄭萬始。以上單付。
정조 6년
兵曹口傳政事。副司果李東稷單付。
정조 6년
李亨元啓曰。明日次對。兩司當爲進參。除在外未署經傳旨疏批未下外。未肅拜呈告人員。竝待開門。牌招。何如。傳曰。允。
정조 6년
以刑曹殺獄罪人申東郁等回啓。傳于金宇鎭曰。大凡回啓。一依狀本次序爲之爲可是去乙。今此本曹覆啓中。蔡成發李海寅之互換上下。殊欠照檢。此後段。一依狀本次序。施行。
정조 6년
金宇鎭。以弘文館言啓曰。應敎李宗燮。旣有只推之命。與新除授修撰尹㬦。一體牌招察任。何如。傳曰。允。
정조 6년
又以弘文館言啓曰。本館下番副修撰金翊休。以文臣兼宣傳官。今日兵曹褒貶時。晝仕出去之意。敢啓。傳曰。知道。
정조 6년
李世奭。以義禁府言啓曰。楊根縣監李命熙。拿囚之意。敢啓。傳曰。捧供以聞。
정조 6년
李亨元。以義禁府言啓曰。晉州牧使尹勉遠。拿囚之意。敢啓。傳曰。捧供以聞。
정조 6년
禁府啓目。校書館校理成大中原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。然則非渠之罪。分揀放送爲良如敎。
정조 6년
刑曹啓目。粘楊州牧囚推罪人李貴福。令道臣待用刑。各別嚴刑期於輸款之意。分付。何如。判付啓。當殺而生。固可留心。萬一獄情多晦。從而檢案相左。果無可恕之跡而强置猶輕之典。流弊反有歸於低昂。此獄事。更加究覈。徐思求生之方。實合折獄之計。以此意。分付道臣。使之待用刑。各別嚴刑。期於輸款爲有矣。若得一分疑端是隱則。奚待審理之命。論理狀聞。以請酌處事。措辭行會爲良如敎。
정조 6년
刑曹啓目。殺獄罪人申東郁等照法嚴勘之意。一體。分付。何如。判付啓。金城縣囚推罪人申東郁段。乭松致命。雖曰由渠。日子之相距。恰爲六十三日是如爲有則。不念辜限之已過。勒定償命之斷例。大非劃一之制。道伯推官。俱有失審之責是隱乃。時値藏刑。姑不刑推。稍與成獄有間。特爲參酌爲去乎。同東郁。身乙良。減死酌配之意。分付該道爲旀。鐵原府囚推罪人蔡成發段。參涉使喚之狀。雖極痛駭是隱乃。一獄元無兩元犯。況旀太起自斃之後。成獄一款。尤無可論。竝只依回啓。施行爲旀。襄陽府囚推罪人李海寅段。私施惡刑。難免武斷之律兺除良。致使成才。遽底縊死。以此以彼。海寅之威逼殺死之罪。三尺至嚴。決難容貸分付道臣。依前牢囚。待用刑。與干連各人等。頭面竅實。使之錄啓後稟處爲施。尾陳韓老郞等事段。亦爲依回啓。施行爲良如敎。
정조 6년
敦寧都正沈念祖疏曰。伏以。臣於昨者。伏奉除旨。以臣爲敦寧府都正。拜命感惶。宜卽竭蹶。而第臣所帶。若無敦懿。法不當冒居。臣於年前。亦已引例而蒙遞。則到今去就。與前無異。伏乞聖明。亟命該曹。照法鐫改。以存公格。以安私分。千萬幸甚。臣無任屛營祈懇之至。省疏具悉。疏辭。下該曹稟處。
정조 6년
大提學金鍾秀疏曰。伏以。臣性旣儱侗。病又深痼。神精消耗。忘前失後。雖冗官末職。自知不堪。而猥蒙聖上不世之恩。歷遍要劇。力小任大。常恐重誤國事。上辱知遇。畢竟免陷大戾。求退得退則天幸耳。果然嶺南納粟人告身事出。而臣之憒憒。不事事之實。於是乎畢露無餘矣。罷職末勘。匪譴伊恩。只有蹙伏訟愆而已。曾不幾何。敍用之命。兼帶仍任之敎。次第而下。臣驚惶感激。以榮爲愧。噫。納粟人施賞之關係甚重。臣雖不肖。亦嘗粗聞之矣。頻年告歉。聖心憂勞。凡在臣僚。孰不欲導揚德意之萬一。而只緣臣昏無省覺。按例應行之事。亦不能照檢首尾。以致常典中閼。澤不下究。使遐方小民。訝國家不甚留意於信賞之政。此其罪死有餘負。唯有準法嚴勘。爲可以尊朝廷而謝嶺民。豈草草薄罰。所可了當者哉。聖恩縱出於涵貸。臣心益不堪悚恧。玆敢冒萬死露章請譴。至若貶坐之趁限有命。而母病末由離捨。文衡之混仍無例。而館規不敢放倒之狀。有未暇傡列。伏乞聖明。亟命有司。議臣當被之罪。俾公法行而私分安焉。臣無任屛營祈懇之至。答曰。省疏具悉。罪在下吏。卿何深引。貶坐有命。勿辭上來擧行。
정조 6년
壬寅六月十三日辰時。上御誠正閣。軍士房承旨入侍時。左承旨李亨元。假注書鄭萬始。記注官金健修金鳳顯。以次進伏訖。上命書傳敎曰。編役未就。徑遞可惜。禮曹郞官李祉永。仍任前職。又命書傳敎曰。禮曹校正堂上郞廳。持冊子入侍。亨元曰。知弓品堂上。雖非實職。旣以望單子入啓。且其爲任。主管於弓矢進上。則事體亦自不輕。時値有闕。則只憑弓房人來傳。而擬望入啓者。該曹之從前擧行。殊涉疎率。此後則差出之時。使弓房內官。手本呈于本院後。啓下兵曹。以爲入啓之地。而尙方別造弓矢進上之時。又或有闕。無以看品。則卽令尙方。文移兵曹。以爲差出擧行。何如。上曰。依爲之。出擧條亨元曰。各軍門將臣。以各其該營事。出往城外。當日回還。則所佩命召。勿請來納。只言送本院。仍佩往來事。曾有筵敎。而將臣去就。關係不輕。旣無文蹟。難以遵行。以此意出擧條定式。何如。上曰。依爲之。該大將。前一日言送本院。則自本院。枚擧此意啓稟。待發落出去。如習陳祿試射。則自有前一日單子。不必言送。以此定式。可也。出擧條上曰。右承旨與藥房提調及醫官丁文壽。同爲入侍事。分付。賤臣承命出。與金宇鎭金華鎭丁文壽偕入進伏。上命左承旨先退。上曰。近有厭食之症。紅暈之漸。湯劑。今可進服乎。文壽曰。三庚之時則有難進御矣。上曰。然則待秋進服耶。文壽曰。秋間進御。似好矣。上曰。土木之役。誠甚重難。而見今宮墻之頹圮。門戶之破碎。到處皆然。誠不成說。至於時敏堂。與大內只隔一墻。故昔者時敏堂近處。殿宇稠密。殆無虛地矣。自經屢次灰燼之後。蕩無餘存。虛疎。甚矣。不可不造建略干行閣。以爲周遮之道矣。華鎭曰。誠然矣。上曰。慶熙宮之光明殿。卽大內之大名殿。而聞方頹圮云。此亦可悶矣。華鎭曰。此殿。何可不修改乎。前頭修改之役。如是浩大。故臣頃言于領相曰。諸道風落木。不可發賣。而從便輸運上來。以用於材木爲宜云矣。上曰。本曹郞廳中。有可監董於前頭修建之役者。而金鎜。何如耶。華鎭曰。初但知鎜之有文矣。及觀做事。亦頗精詳矣。上曰。本曹之無事。莫如近日。而財力則每患不足。誠可悶矣。華鎭曰。誠然矣。上曰。安昌君之上疏。何爲捧入云乎。宇鎭曰。臣聞院僚之言。則初欲退却矣。以崇品宗臣之疏。故捧入云矣。上曰。以事則不過爭座之微端。以地則自有嫡庶之分義。而至親之間。專事詬辱。豈可成說乎。華鎭曰。外論以爲在家則當序嫡庶之分。而至於朝中班列。則當從爵品之崇卑。而序座爲宜云矣。上曰。弓角契。近則何如耶。華鎭曰。弓角之唐貿旣艱。雖或貿出。又爲見捉於灣府所禁。故貿來之道。極爲苟艱云矣。上曰。我國專尙角弓。而中國則不然。蓋角弓。雨濕之日則全不堪用。雖晴明之日。不爲點火。則亦不堪用。安知賊來於晴日乎。華鎭曰。誠然矣。上曰。今日開政與否。今日各司貶坐。當爲幾司與否。竝爲知入。可也。賤臣承命出。回奏曰。政官今已入來。而方爲簡通於銓郞。故姑未開政。貶坐則戶曹兵曹義禁府。今日爲之云矣。上曰。其外各司貶坐。亦於何日爲之。更爲知入。可也。賤臣承命出。回奏曰。敦寧府。以領敦寧未差。不得開坐。耆老所。以堂上身病。不得爲之。工曹亦以堂上未差。不得開坐。中樞府則姑不出令云矣。上曰。掌通之塞已久。而更爲許通之文蹟書入。齋郞入擬者之至親。亦爲書入事。分付。賤臣承命出。捧入。上曰。癸未以後。若有更塞掌通之文蹟。則書入事。分付。賤臣承命出。回奏曰。癸未以後。則無更塞之文蹟云矣。命退。諸臣以次退出。
정조 6년
壬寅六月十三日午時。上御誠正閣。校正堂郞入侍時。禮曹參議柳義養。正郞李趾永。同副承旨李世奭。假注書趙衍德。記注官金健修金鳳顯。以次進伏訖。上曰。冊子。幾何校正乎。義養曰。幾畢矣。上曰。今以此本。亦可刊印乎。義養曰。臣之所編。未必盡善。豈可直爲刊印乎。上曰。郞廳。使之仍任校正之役。庶或有益乎。義養曰。果多郞廳之效矣。上曰。郞廳。今經臺職。其推榮之事。當如何耶。義養曰。有前例云。而亦未詳矣。上曰。郞廳必知之。陳達。可也。祉永曰。曾前金和澤家。果有推榮之前例云矣。上曰。下批者。予果有意。雖非歲初。今日使之啓下。可也。世奭曰。當以傳敎分付乎。上曰。以口傳分付該曹。可也。上曰。續五禮儀。多有誤處矣。義養曰。續五禮儀。果多誤處。而原五禮儀。亦多然矣。上曰。北郊儀註。亦誤爲磨鍊矣。義養曰。本曹磨鍊時。果不深思。多有誤錯矣。上曰。諸執事之有入無出。誤矣。山川獻官。亦漏矣。義養曰。果然矣。至於儀註中案字。諸壇所無之案。誤書以置于案。蓋以續五禮儀。書以置于案。故信之不疑。致此誤書矣。上曰。續五禮儀之誤書。何故也。義養曰。北壇親祭儀。初不載於原五禮儀。而先朝始行之時。儀註新出時。只以大明集禮諸壇儀。湊合成出。故大明集禮。則大小壇祀。皆有案。故儀註有案。而至載於續五禮儀。日前以此謄納。故次次致誤。至於亞獻官出之下。不書諸祭官者。亦是誤書。而此則原五禮儀續五禮儀。各樣祭儀。皆如此故耳。上曰。秋官志。今已撰成。春官志。不可不繼撰矣。義養曰。誠然矣。冊子。以五禮儀爲名。故只謄各樣儀註。而所謂則例。亦依五禮儀之目而成之。故五禮外他餘沿革之可考者。不入矣。若以春官志爲名。則五禮儀。自在其中。而且他餘事例之沿革可考者。可以分類竝入。如科制書院及小小事件。亦可竝入矣。大抵五禮儀序例。吉禮條。宗社以下各處祝文。竝載於一條。事涉如何。且或註中。又有小註甚多。則十行內將爲四十行。此等處。不無苟艱難便之處矣。春官志。則類分彙編。各成一志。如宗廟則成一編。社稷則成一編。宮園及太學皆然。則雖至印出頒賜之境。各以其編賜給。則似好。而至於車駕出宮樂器冕服等節。不可無序例矣。上曰。果好矣。郞廳所見。何如。祉永曰。聖敎。誠好矣。上曰。是誠便好。如周易折中永樂本之例。參酌以成。則好矣。郞廳所見。何如耶。祉永曰。誠然矣。上曰。與前郞廳。往復相議乎。義養曰。前郞廳。今方在鄕。故不得往復矣。上曰。圖式。何以爲之乎。義養曰。序例圖式。一竝載錄。而舊文。無所改矣。上曰。勿改舊制。分類撰編。可也。義養曰。卽今所編。果如是。前頭亦可隨事稟定矣。義養曰。陵祭圖式。與今所行。多有不同處矣。上曰。五禮儀俱有載錄。而近來享祀。全不致詳。有此疎漏之弊矣。義養曰。原本五禮儀。陵寢。無忌辰祭儀及設饌圖。而只有四時俗節祭儀及設饌圖。又有告由移還安祭儀及圖矣。今以太常封進祭品及各陵所行祭品考之。則忌辰祭。用五禮儀俗節祭品。而俗節祭。則用告由祭祭品。而加餠麪果各一器。減湯一器。未知此例。始於何時。而與五禮儀儀式。大相不同矣。苟究厥由。則五禮儀。有文昭殿忌辰祭。而自壬辰亂後。移設於陵寢。故陵寢忌辰祭。不載於原本五禮儀。始載於續五禮儀。蓋祭品則忌辰祭之用俗節祭品。俗節之用告由祭品。似在於其時矣。先朝戊辰。故相臣金在魯。以此陳達。以爲四時俗節。今若一從五禮儀圖式而備行。則祭品所加之米。一年當爲三千三百餘石云。今則戊辰以後各處陵園更多。所加之米。又將爲四千數百石矣。祭品之用古例。用近例。臣不敢遽議。而今此近例。行之亦已久矣。則在今便成古禮也。祭品釐正後。冊子中可以據實載錄。故敢此仰達矣。上曰。依爲之。出擧條義養曰。宮園儀末張。祭圖當添入矣。上曰。添入。可也。義養曰。宮園儀下編所載傳敎中。宗廟北墻出小門事。乃以英廟朝載錄。而更考則非英廟時事也。上曰。太宗朝事乎。義養曰。果然矣。上曰。以太宗朝改書之。可也。義養曰。書院。不載文獻備考。此冊。可以載錄乎。上曰。載錄。好矣。義養曰。一從賜額之數。亦已搜輯矣。上曰。依大明會典例。統集國朝典例。以成一秩。則豈不好耶。義養曰。臣意本如此。故搜輯之際。亦依此爲之耳。上曰。好矣。義養曰。古今事蹟疏奏載錄時。或有惡人之姓名。則有難具書矣。上曰。此亦史例。不必去姓去職矣。義養曰。列聖御製中。仍置職姓。而列聖誌狀撰進人記載處。姓名細書之矣。上曰。列聖誌狀。果有傍註細書之例。然則莽操懿溫。豈可以一字書之乎。義養曰。大抵五禮儀。只載儀節。而不載禮之源流。若於此後。或作別件冊子。有以成之則好矣。而卽今非可論矣。上曰。古今源流。有能博考者乎。義養曰。卽今郞廳中魚錫光。自初以爲此冊。只謄儀註。而不載禮義爲欠。蓋其常時博覽禮書。有所着工。故有此言矣。上曰。今世禮經留意。亦可貴矣。上曰。大抵久任責成。自是美事。故近不除承旨矣。冊子覽後當出送矣。義養曰。此冊畢役前。與諸郞廳同事乎。上曰。可矣。命義養先退。命書榻敎曰。軍士房承旨入侍。賤臣承命出。與李亨元偕入進伏。命書榻敎曰。再明日開拆相値。次對明日來會。又命書傳敎曰。新除授臺諫牌招。上曰。都承旨率健元陵參奉入侍事。分付。賤臣承命出。與嚴璹嚴思勉偕入進伏。上下詢職姓名。思勉曰。健元陵參奉嚴思勉矣。上曰。年今幾何。思勉曰。三十三歲矣。上曰。着意觀科乎。思勉曰。然矣。上曰。今除此職。卽爾父酬勞之功矣。都承旨。亦有嘉悅之心乎。璹曰。臣旣屢承恩敎。臣子又蒙異數。實爲報答無地矣。命退。諸臣以次退出。
정조 6년
壬寅六月十三日酉時。上御誠正閣。左副承旨入侍時。左副承旨鄭志儉。假注書趙衍德。記注官金建修金鳳顯。以次進伏訖。上曰。丁文壽方在閤外。卽爲召入。賤臣承命出。與文壽偕入進伏。上曰。眉稜紅暈。一樣無減。眼部刺痛。近有添劇。此是風熱所崇乎。文壽曰。然矣。上曰。通聖散。限二十貼進服。則當有益效耶。文壽曰。難期必效。而試進此劑。宜矣。上曰。吳道炯。以爲此劑中人蔘縮砂。似涉如何云矣。文壽曰。其所持論。果如是矣。上曰。痰核。先試外治。何如。文壽曰。專尙外治。則有難責效矣。命文壽先退。上曰。今番通淸。多至十人。當爲疏滯之政乎。志儉曰。果然矣。上曰。多數通望。亦不無後弊矣。命書榻敎曰。兵曹參判入侍。賤臣承命出。與徐有寧偕入進伏。上曰。徐龍輔。優爲疏通之政矣。有寧曰。其中西北人。尤當欣悅矣。上曰。銓郞之任。亦是卿家所無之職矣。有寧曰。然矣。仰念國恩。毛髮頂踵。罔非洪造。而無一報答。只就華顯。故臣之父子兄弟輒相感泣。罔知所措矣。上曰。徐興輔亦爲善讀乎。有寧曰。今方讀書矣。上曰。俾誦一經。則亦甚爲。好矣。有寧曰。此是士子應行之事矣。上曰。門禁。着念照檢乎。有寧曰。雖加嚴飭。難期洞禁矣。命有寧先退。上曰。今日貶坐各司錄入事。分付。賤臣承命出。持入。命退。承史以次退出。
정조 6년
行都承旨嚴璹藥院直。左承旨李在學傳旨未下。右承旨鄭志儉內閣進。左副承旨申應顯坐直。右副承旨趙尙鎭坐直。同副承旨李時秀坐。注書趙興鎭病李祖承病。假注書趙衍德仕直鄭萬始藥院直。事變假注書馬思仁仕。
정조 6년
趙尙鎭啓曰。右副承旨沈有鎭。今日不爲仕進。牌招。何如。傳曰。許遞。前望單子入之。
정조 6년
趙尙鎭啓曰。禮曹參判李𡊠。除拜後過三日不爲出肅。依定式推考警責。仍卽牌招察任。何如。傳曰。允。
정조 6년
傳于鄭志儉曰。大臣備局堂上引見。
정조 6년
承旨前望單子入之。申應顯趙尙鎭柳誼李時秀落點。
정조 6년
傳于鄭志儉曰。新除授承旨。牌招察任。
정조 6년
鄭志儉啓曰。新除授右副承旨柳誼。時在京畿衿川地。斯速乘馹上來事。下諭。何如。傳曰。許遞。前望單子入之。
정조 6년
承旨前望單子入之。李在學落點。
정조 6년
以臺諫有闕政事。取稟。傳于鄭志儉曰。前望單子入之。
정조 6년
臺諫前望單子入之。大司諫李崇祜。司諫尹長烈。掌令李廸喆金宗鐸。獻納曺遠振。正言李百亨落點。
정조 6년
傳于鄭志儉曰。承旨入侍。
정조 6년
兵曹口傳政事。副司直沈念祖單付。
정조 6년
李時秀。以弘文館言啓曰。新除授修撰李頤祥。時在京畿廣州地。經筵入番事緊。請斯速乘馹上來事。下諭。傳曰。依啓。
정조 6년
申應顯。以兵曹言啓曰。卽接後苑守直中官南所西所衛將。東營入直御營把摠牒報。及廣智營入直訓局哨官手本。則敦化門水閣廳板與鐵箭。爲水衝破。宣仁門南邊水門鐵箭所貫下礴石。動退拔出。集春門北邊宮墻三間許頹圮。廣智營東邊墻垣樹柵處。曜金門南邊墻垣樹柵處。各一間許連頹云。竝令紫門監。堅實圍排樹柵。集春門北邊新頹三間處。廣智營入直砲手十五名。除出把守。宣仁門水口。東營入直御營軍八名。除出把守。三處連頹已把守處。把守軍兵。令各該營。量宜加定。與前把水軍。合力嚴加守直之意。分付。何如。傳曰。允。
정조 6년
又以兵曹言啓曰。卽接西營入直哨官手本。則拱北門南邊宮墻二間許。今日雨水頹圮云。令紫門監。爲先以杻把子。堅實圍排。把守軍兵。亦令西營入直禁衛軍十名除出。限修築間各別守直。而依前樹柵之意。分付。何如。傳曰。允。
정조 6년
又以禁衛營言啓曰。本營分授明禮門北邊宮墻第二鋪頹圮。樹柵連接處二間許又爲頹圮。把守軍。以西營入直禁衛軍十名。除出把守事。自兵曹草記矣。西營入直軍十名除出。別定將校一人。與前把守軍。合力守直。而仍卽添柵之意。敢啓。傳曰。知道。添柵後軍兵名數。只準間數把定。而至於別定將卒。卽爲解送。見今雨勢不止。墻外把防處將卒沾濕之苦。甚可憫憐。住接處各別堅實防遮之意。卿營及訓御營知悉。着意擧行。可也。
정조 6년
又以禁衛營言啓曰。本營分授宮墻頹圮處把守草記。知道。添柵後軍兵名數。只準間數把定。而至於別定將卒。卽爲解送。見今雨勢不止。墻外把防處將卒沾濕之苦。甚可憫憐。住接處各別堅實防遮之意。卿營及訓御營知悉。着意擧行。可也事。傳敎矣。宮墻頹圮二間把守軍十名。乃是恒式。而本營字內。昨年所頹宮墻六處。合爲四十餘間。而曾因特敎。減除名數。見今把守者。將爲二人。軍只十二名矣。以此準式。西營入直軍二名除出。與元把守將卒。合力把守。加定將卒。卽爲解送。把守五鋪。亦爲躬飭。各別防遮。俾蔽沾濕之意。敢啓。傳曰。知道。
정조 6년
又以義禁府言啓曰。安原前權管徐德麟。拿囚之意。敢啓。傳曰。捧供以聞。
정조 6년
又以義禁府言啓曰。時囚罪人尹勉遠。依啓目行査後稟處。姑爲保放。徐德麟。除刑推議處。以草記照律事。命下矣。尹勉遠。依判付。姑爲保放。而徐德麟段。彼人犯夜下去之由。初不詳問。狗數之漏報。亦甚疎忽。以此照律。罪取考律文。則大明律上書奏事犯諱條有曰。若上書及奏事錯誤者。杖六十。大典推斷條有曰。犯私罪。杖六十。奪告身一等。犯枉法爲贓外。笞杖竝收贖云矣。徐德麟。杖六十收贖。奪告身一等。放送。何如。傳曰。允。如有功議。各減一等。
정조 6년
禁付啓目。安原前權管徐德麟原情云云。傳旨內辭緣。泛稱遲晩。刑推得情。何如。判付啓。除刑推議處。以草記照律爲良如敎。
정조 6년
禁府啓目。晉州牧使尹勉遠原情云云。傳旨內辭緣。縷縷發明。事極可駭。所當請刑是白乎矣。兵營幕裨之擅殺人命委折。自刑曹。行査本道。待査啓上來。更爲稟處。何如。判府啓。事實雖如是相左。其矣發明之說。有難取信。依啓目。行査後稟處爲有矣。此時曠官。一日可憫。星火査問之意。分付道臣。此囚段。姑爲保放爲良如敎。
정조 6년
禁府啓目。楊根縣監李命熙原情云云。傳旨內辭緣。泛稱遲晩。刑推得情。何如。判付啓。旣稱謬例。今番段付過放送。使之卽爲還官爲旀。此等事有此謬例之矇不覺察。他餘民事。安保其綜明。此後惕念供職之意。嚴飭。分付爲良如敎。
정조 6년
工曹判書徐有慶疏曰。伏以。臣素患癖積之症。每當夏節。輒致發作。數日以來。朝晝異候。寒暖失宜。似瘧非瘧。轉成暑㿑。嘔泄交作。食飮全却。宛轉床席。氣息澟綴。見今貶期在卽。而以此病狀。萬無自力赴坐之望。莫重考績之典。緣臣廢闕。揆以國體。寧不苟艱。玆敢冒昧陳章。仰瀆崇嚴。伏乞聖明。俯賜鑑諒。亟遞臣所帶之職。以安私分。仍治臣瀆擾之罪。以肅朝綱。不勝幸甚。臣無任屛營祈懇之至。答曰。省疏具悉。卿其勿辭。調理行公。
정조 6년
壬寅六月十四日申時。上御誠正閣。右承旨入侍時。右承旨鄭志儉。假注書趙衍德。記注官金健修金鳳顯。以次進伏訖。上曰。尹冕東。今已作故。尙在臺啓中。事極可訝矣。向時鄭昌順。以李敬一之呼望停啓。有所云云。而此只禁其請出承傳色入稟矣。今於政院望門。使其院隷。呼其停啓。則事無不可。以此委折。招致兩司書吏。詳細知悉。可也。命書傳敎曰。臺諫前望單子入之。命退。承史以次退出。
정조 6년
行都承旨嚴璹藥院進。左承旨趙瑍未肅拜。右承旨沈念祖未肅拜。左副承旨趙尙鎭坐直。右副承旨李謙煥未肅拜。同副承旨林錫喆坐直。注書趙興鎭病李祖承病。假注書趙衍德仕直鄭萬始藥院直。事變假注書馬思仁仕。
정조 6년
趙尙鎭啓曰。各道監兵水使到任。若日淺。則殿最磨勘。以日淺不得擧行之意頉啓。自是規例。而洪忠水使申㬚。到任已過旬日。頉啓尙不來到。事之稽忽。莫此爲甚。從重推考。何如。傳曰。允。
정조 6년
傳于鄭志儉曰。吏兵房承旨。持褒貶啓本。入侍。
정조 6년
傳于趙尙鎭曰。右副承旨。馳詣宗廟景慕宮。奉審以來。
정조 6년
趙尙鎭啓曰。今此試官望中。時無職名人。令該曹口傳付軍職。何如。傳曰。允。
정조 6년
傳于趙尙鎭曰。雨勢不止。明日日次儒生殿講。待晴。更待下敎擧行。
정조 6년
承旨前望單子入之。尹師國落點。
정조 6년
申應顯啓曰。卽伏見今春夏等褒貶啓本。則江華留守金熤。統制使具明謙。邊將無一人居下。慶尙左水使具敍五。邊將無一人居中居下。殊無嚴明殿最之意。竝推考警責。何如。傳曰。允。奏御文字。事體何等重大。則此啓辭之字劃。無一字成樣。楷草相雜。甚至誤書處。抹而傍書。此前所未有之擧也。未知何注書之所爲。國綱所在。大關後弊。該注書之自本院初不從重論罪。循例捧入。果何故也。安用此等承旨爲哉。爾則罷職退去。
정조 6년
承旨前望單子入之。李崇祜申思運林錫喆落點。
정조 6년
趙尙鎭啓曰。新除授承旨申思運。以前任安東縣監。方在居下未蕩滌中。何以爲之。敢稟。傳曰。前望單子入之。
정조 6년
傳于趙尙鎭曰。違牌承旨許遞。前望單子入之。
정조 6년
承旨前望單子入之。李敬養落點。
정조 6년
傳于趙尙鎭曰。新除授承旨李敬養。給牒敍用。
정조 6년
傳于林錫喆曰。左副承旨。病難行公。許遞。政官牌招開政。除在外及衆所共知老病。以無故人差出。待下批牌招入直。
정조 6년
林錫喆啓曰。行吏曹判書李命植。參判鄭一祥。參議趙鼎鎭牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。更卽牌招。何如。傳曰。參議只推。與判書參判。更卽牌招。
정조 6년
傳于趙尙鎭曰。左承旨右承旨許遞。今日政差出。
정조 6년
傳于林錫喆曰。在外臺諫許遞。今日政差出。
정조 6년
傳于林錫喆曰。古群山僉使。今日政差出。